بوكوس اللول

بوكوس ؤلا بوخوس (ب #تحويل ) هو ماليك ديال مملكة موريطانية (موروسيا ف لمصادر ليونانية)، ما بين 110 ؤ 80 قبل لْميلاد، لّي لمؤرخين سماوه بوكوس لول. كان مْتناسب معا يوغرطن ماليك نوميديا، ؤ تحاربو بجوج كا حولافا ضد رّومان، ف لْحروب لّي تسمات لحروب د يوغرطن. فلّخر بوكوس غادي يدير معاهدة ديال صّلح معا روما، ؤ غادي يعتاقل يوغرطن ؤ يسلّْمو ل رّومان ف 105 ق. م، بعدما يوغرطن خلف ب لوعد ديالو ل بوكوس باش يعطيه اراضي من نوميديا، هاد لاراضي لي دابا كاينة ف لغرب د دزاير. لمعنى تاع سميتو. واخّا صّيغة لي تدكرات بيها سميتو ف لمصادر رّومانية بحال لحروب د يوغرطن تاع لمؤلف سالوستيوس، بصيغة bocchus كتختالف قرايتها بين بوكوس ؤلا بوخوس، لكن لارجح هو بوكوس. علا حساب ا. پيليݣرين "بوكوس" Bocchus هيّا صّيغة لّاتينية ديال سمية امازيغية واقيلا "وكوس" wekkus، لّي تقدر تكون عندها علاقة معا "اوقّاس"، لّي هيّا سمية معروفة عند تّوارݣ ؤ كتعني "سّبع". كاينة شحال من بلاصة ف شمال افريقيا عندها سمية مشابهة بحال مدينة اوقاس ف دزاير، ؤلا جبل اوقاس ف تونس. حياتو ؤ فاميلتو. مامعروفش بزاف علا بوكوس لول ؤ لْمملكة ديالو من لْمصادر تّاريخية. لْمؤرخ ؤ سّياسي رّوماني سالوستيوس فكتابو "حروب يوغرطن" كيݣول: لْمور كانو كاملين تحت لْحكم ديال لْماليك بوكوس، لّي ماكانت عندو حتا معرفة ب شّعب رّوماني من غير سميتو، ؤ ماكنا كنعرفو عليه والو قبل من هاد زّْمان لا ف سّلام وْلا ف لْحرب. علا حساب شّهادة ديال سالوست، بوكوس كانو عندو بزاف ديال لعيالات، كيفما كانت لْعادة عند لْمْلوك ؤ رّؤساء ديال لقبايل لْمورية لامازيغية ؤ نّوميدية. من بين لْولاد ديال بوكوس، كاينين غير ربعة لّي دكرهم تّاريخ: واحد لبنت، مامعروفش سميتها، تْجوجات ب يوغرطن، ؤ تلاتة ديال دراري، سوسوس ؤلا ماستانيسوسوس، لي غادي يولي ماليك من موراه، ڤولوكس، لي كان قائد ديال جيش، ؤ ولد اخور سميتو بوݣود. بوكوس لول كان فلْغالب ولد ولا حفيد ديال لْماليك باݣا، لّي كان فنفس لعصر ديال لْماليك ماسينيسا، ؤ كان عاونو باش يرد مملكة نوميديا من سيفاكس فاش كانت ضايرة لحرب لبونيقية تانية. ف لّخر ديال لقرن تّاني ؤ لبدية د لقرن لّول قبل لميلاد، حاول لبحار ليوناني لمشهور ايوديكصوس لقوزيقي باش يقنع لماليك بوكوس لّول يدير حملة د لستيكشاف ديال لمنطقة لاطلاسية، ولاكين هاد لحملة ماغادي تطرا حتال لعهد ديال لماليك يوبا لموريطاني ف لّخر ديال لقرن لّول ق. م. لعوام لّخرة ديال لحكم د لماليك بوكوس لّول عرفات ضطيرابات سياسية حيت لماليك كان شرف ؤ ضعافت سّلطة ديالو. هادشي كيتجلّا ف ستيقلال طانجا تحت حكم عائلة اميرية قايدها يفتاس ؤ موراها ولدو اسكاليس. جّينيرال رّوماني سولا صيفط جيش باش يدعم اسكاليس، ولاكين لجنرال رّوماني كوينتوس سيرطوريوس ف خيلال حملة عسكارية ديالو عاون ف تحياد لامير اسكاليس من لحوكم ديال طانجا ف جوايه 81 ؤلا 80 ق. م. حروب يوغرطن. ف 108 ق. م لماليك بوكوس غادي يتردد مابين انه يساند يوغرطن ولا رّومان. غادي يتحالف معا يوغرطن علا شرط انه يواعدو يعطيه تلت ديال لاراضي د نوميديا مورا ماتسالا لحرب. لجيش ديالهم غادي يخسر قدام رّومان ف معركة سيرتا تّانية. مورا لحرب، يوغرطن غادي يرفض ييفي بلْوعد ديالو لبوكوس، ؤ هاد لاخير غادي يبدا لمفاوضات معا رّومان، ؤ مورا واحد لّقاء معا لجنرال رّوماني لوسيوس كورنليوس سولا، غادي يسيفط سفراء لروما. مورا سلسلة ديال لمشاورات، غادي يسيفط بوكوس ل يوغرطن باش يجي ل عندو، ؤ غادي يطيح يوغرطن فلْفخ ؤ يتشد بسلاسل ؤ يتعطا لسولا. كمكافاة للمعاونة ديالو، رّومان غادي يعطيوه لاراضي لّي كان كيطالب بيها، ؤ مملكة موريطانية غادي تولي شادة من لْمحيط لْاطلسي حتال مدينة صالداي (بجاية ف دزاير). باش يزيد يعمّق تّحالف ديالو معا رّومان، بوكوس غادي يسيفط مجموعة ديال تّحف كتبينو كيسلم يوغرطن لسولا. هاد لْهْدية غادي تخلق ازمة ما بين سولا ؤ لجنرال ݣايوس ماريوس، لّي ف اطار مجموعة ديال صّراعات غادي تادي لسقوط نضام لجمهوري فروما. لماليك بوكوس لول غادي يحافض علا علاقات مزيانة معا روما، ؤ غادي تولي مملكة موريطانية ممول رئيسي ديال لامبراطورية رّومانية فعدد ديال لمنتوجات، بلاضافة ل لْحيوانات ل تّفراج ؤ لْمتعة بحال نمورا، سبوعا، لفيولا، ؤ غيرهم. اعدام لمستشار ماݣودولسا. من بين لحوايج لقليلة لّي كنعرفوها على داكشي لي وقع فمملكة موريطانية، و بضّبط فعهد لماليك بوكوس لّول، هي بلي واحد من بين لمستشارين تاع بوكوس كان سميتو ماݣودولسا (Magudulsa)، وهو من نخبة لحاشية، وقع فخلاف مع لماليك و كان خلاف كبير داكشي علاش هاد لمستشار هرب من موريطانية و مشا لروما. ولكن من بعد واحد لوقيتة واحد النقيب روماني كان سميتو ليوْيُوس دروسوس Livius Drusus كان باغي يقوي العلاقة مع لماليك بوكوس و يرد ليه لمزيان لي دارو بوكوس معاه فاش قدر يدير حدّ لتمرد يوغرطن على رّومان، هادشي علاش هاد نقيب دار ݣاع جهدو و قلب علا ماݣودولسا حتى لقاه و شدّو و رجعو ل موريطانية و سلمو ل بوكوس. ومن بعد ما طاح موكدولوسا ف يد بوكوس، هاد لّخّر عطا امر باش ماݣودولسا يتعدم ب طريقة غريبة. ليعدام تاعو كان ب ستيعمال فيل. اما تاريخ تاع هاد لواقعة فا تّوارخي سطيفان ݣصيل كيݣول بلي وقعات ما بين عام 104 ق. م و 91 ق. م. لْخولافا ف لْحكم. بوكوس لول كان بّات ماستانيسوسوس، ؤ لْجد ديال بوكوس تاني ؤ بوݣود، لّي غادي يقسمو مملكة موريطانية بيناتهم. بوكوس تّاني من بعد غادي يستاغل لغياب ديال خوه ف سپانيا، ؤ غادي يسيطر علا لْمملكة بوحدو. مورا ما مات بوكوس تّاني ف 33 ق. م، ماغادي يكون حتا حد يخلفو، ؤ مملكة موريطانية غادي تولي تابعة ضمنيا ل رّومان، وخا غادي ينصبو يوبا تاني ؤ مراتو كليوپاترا سيليني، لي كانو ترباو فروما، ماليك ؤ ماليكة علا موريطانية. مورا ما تقتل ولدهم لْماليك پطليموس بامر من لامبراطور كاليݣولا، غادي تولي مملكة موريطانية رسميا تحت سّيطرة ديال رّومان، ؤ غادي تقسم لجوج اقاليم، موريطانية طّنجية ؤ موريطانية لْقيصرية.